**Tezat e masterit për diskutim publik të miratuara nga Departamenti i Mësimdhënies në STEAM**

**Me datë 11.02.2025**

|  |
| --- |
| **Vendimet për DISKUTIM PUBLIK**  |
| # | **Kandidati** | **Specializimi** | **Tema e punimit** | **Komisioni** |
| 1 | Gresa Gjakja | Mësimdhënie lëndore me specializim në Biologji | Qëndrimet e nxënësve të klasave të dymbëdhjeta për lëndën e kimisë | Kryetar/e | Zeqir Veselaj |
| Mentor/e | Ruzhdi Kuqi |
| Anëtar/e | Jehona ferizi miftari |
| 2 | Dëshira Borovci | Mësimdhënie lëndore me specializim në Biologji | Ndikimi i punës praktike në realizimin e rezultateve të të nxënit në lëndën e biologjisë | Kryetar/e | Ruzhdi Kuqi |
| Mentor/e | Zeqir Veselaj |
| Anëtar/e | Naser zabeli |
| 3 | Ermirë Bislimi Fetahu | Mësimdhënie lëndore me specializim në Teknologji dhe TIK | Motivimi i nxënësve për orientim në gjimnaze | Kryetar/e | Kastriot Buza |
| Mentor/e | Sylejman Berisha |
| Anëtar/e | Krenare Nuci |
| 4 | Nesrime Kalisi | Mësimdhënie lëndore me specializim në Biologji | Përceptimi mbi efektivitetin e eksperimenteve virtuale në përvetësimin e lëndës së Biologjisë tek nxënësit e klasës së dhjetë | Kryetar/e | Ruzhdi Kuqi |
| Mentor/e | Zenel Krasniqi |
| Anëtar/e | Jehona ferizi Miftari |
| 5 | Agnesa Zekaj | Mësimdhënie lëndore me specializim në Matematikë | Ndikimi i mësimdhënies së bazuar në projekte në arritjet dhe qëndrimin e nxënësve përgjeometrinë | Kryetar/e | Fahri Marevci |
| Mentor/e | Eda Vula |
| Anëtar/e | Sylejman Berisha |
| 6 | Donjetë Fejzullahi | Mësimdhënie lëndore me specializim në Matematikë | Ndikimi i përdorimit paralel i strategjive metakognitive dhe vlerësimit formativ në arritjet e nxënësve për zgjidhjen e problemeve me fjalë | Kryetar/e | Fahri Marevci |
| Mentor/e | Eda Vula |
| Anëtar/e | Jehona Rrustemi |
| 7 | Kaltrina Krasniqi | Mësimdhënie lëndore me specializim në Matematikë | Shfrytëzimi i strategjive metakognitive në arritjet e nxënësve me vështirësi në të nxënit e lëndës së matematikë | Kryetar/e | Fahri Marevci |
| Mentor/e | Eda Vula |
| Anëtar/e | Ardita Devolli |
| 8 | Bekim Rama | Mësimdhënie lëndore me specializim në Teknologji dhe TIK | ROLI I PAJISJEVE TEKNOLOGJIKE MULTIMEDIALE NË ARSIM NË SHKOLLËN E MESËM TË ULËT | Kryetar/e | Kyvete Shatri |
| Mentor/e | Florent Bunjaku |
| Anëtar/e | Sylejman Berisha |

**Tema: Ndikimi i mësimdhënies së bazuar në projekte në arritjet dhe qëndrimin e nxënësve për gjeometrinë**

**Kandidatja: Agnesa Zekaj**

**Komisioni:**

**Prof.asst. Fahri Marevci – kryetar**

**Prof. asoc. Sylejman Berisha**

**Prof. Eda Vula**

**Abstrakti**

Gjeometria si një ndër shkencat më të vjetra, është pjesa kryesore dhe më e rëndësishme në fushën kurrikulare matematikore. Krahas zhvillimeve të civilizimit njerëzor, zhvillohen edhe njohuritë gjeometrike, duke u zhvilluar kështu nga nevojat praktike të jetës së përditshme. Zhvillimet e mëvonshme në gjeometri janë bartëse të zhvillimeve të rëndësishme të matematikës. Hulumtimet kanë treguar se, për të arritur nivelin e kërkuar të njohurive gjeometrike është e nevojshme të përdoren metoda të përshtatshme për mësimdhënie dhe nxënie.

Andaj mësimdhënësit e lëndës së matematikës përdorin forma dhe strategji të reja të mësimdhënies për të arritur rezultate sa më të mira në matematikë. Një ndër metodat e cila është treguar mjaft efikase, është mësimdhënia e bazuar në projekte. Në këtë hulumtim u shqyrtuan efektet e mësimdhënies së bazuar në projekte, në arritjet e nxënësve të klasës së IX në zhvillimin e të kuptuarit të gjeometrisë, si dhe qëndrimin e tyre ndaj gjeometrisë.

Hulumtimi është realizuar në SHFMU “Pavarësia” në Prishtinë, me nxënës të klasave të IX-ta, të cilët përfaqësojnë grupin “Hulumtuesit e rinj”. Instrumentet që janë përdorur për mbledhjen e të dhënave janë: para testi për njohuri themelore të nxënësve në gjeometri, lista e vëzhgimit të procesit të punës bashkëpunuese gjatë realizimit të projektit, pas testi dhe një pyetësor lidhur me qëndrimet e nxënësve për të nxënit e bazuar në projekte.

Nga analiza e të dhënave u tregua se mësimdhënia e bazuar në projekte është një metodë efektive për të përmirësuar arritjet, qëndrimin dhe angazhimin e nxënësve në mësimin e gjeometrisë, duke ofruar mundësi për zhvillim të aftësive analitike, kreative dhe sociale, si dhe duke ndihmuar për të bërë gjeometrinë më të kuptueshme dhe më interesante për ta. Hulumtimi në fjalë është i një rëndësie të veçantë, meqë pasuron metodologjinë e punës së mësimdhënësit të matematikës në shkollën e mesme të ulët, po ashtu ndikon mjaft në përmirësimin e njohurive, kreativitetin, saktësinë dhe efikasitetin e mësimdhënies dhe të nxënit në shkollë.

**Fjalët kyçe*:*** Arritjet gjeometrike, mësim i bazuar në projekt, motivim, nxitje.

**Tema: Ndikimi i përdorimit paralel i strategjive metakognitive dhe vlerësimit formativ në arritjet e nxënësve për zgjidhjen e problemeve me fjalë**

**Kandidatja: Donjetë Fejzullahi**

**Komisioni:**

**Prof. asst. Fahri Marevci**

**Porf. asst. Jehona Rrustemi**

**Prof. Eda Vula**

**Abstrakti**

Zgjidhja e problemeve matematikore është një aftësi thelbësore në arsim, që kërkon jo vetëm njohuri matematikore, por edhe strategji efektive metakognitive. Metakognicioni, ndërgjegjësimi dhe kontrolli i proceseve të të menduarit, luan një rol të rëndësishëm në zgjidhjen e suksesshme të problemeve matematikore. Ky hulumtim shqyrton ndikimin e përdorimit paralel të strategjive metakognitive dhe vlerësimit formativ në zgjidhjen e problemeve me fjalë. Integrimi i vlerësimeve formative në edukimin matematikor mund të sigurojë reagime të vlefshme si për mësimdhënësit ashtu edhe për nxënësit, duke lehtësuar një kuptim më të thellë të koncepteve matematikore dhe teknikave të zgjidhjes së problemeve. Problemi i hulumtimit fokusohet në të kuptuarit dhe adresimin e sfidave që hasin nxënësit në zgjidhjen efektive të problemeve me fjalë. Zgjidhja e problemeve me fjalë te nxënësit sjell vështirësi fillimisht në të kuptuarit e më pas në proceset matematikore, andaj ky hulumtim do të nxjerr në pah marrëdhënien midis zgjidhjes së problemeve me fjalë, metakognicionit dhe vlerësimit formativ, duke nënvizuar ndikimin e tyre kolektiv në nxitjen e aftësive matematikore dhe rritjes kognitive midis nxënësve. Teknikat e përdorura në këtë hulumtim janë: Mendo me zë dhe Mendo-Puno në dyshe-Thuaja grupit. Për të parë ndikimin e këtij kombinimi është përdorur metodologjia e përzier me dizajn kuazi-eksperimental e ku për pyetje hulumtuese ka: 1.Çfarë ndikimi ka përdorimi paralel i teknikave Mendo me zë dhe Mendo-Puno në dyshe-Thuaja grupit në arritjet e nxënësve në zgjidhjen e problemeve me fjalë?

 2. Çfarë ndikimi ka përdorimi paralel i teknikave Mendo me zë dhe Mendo-Puno në dyshe Thuaja grupit në motivimin e nxënësve për zgjidhjen e problemeve me fjalë?

Intervenimi është realizuar në shkollën fillore të mesme të ulët “Agim Ramadani” me nxënësit e klasës së tetë. Instrumentet për mbledhjen e të dhënave janë para testi dhe pas testi për të parë arritjet e nxënësve në matematikë sa i përket zgjidhjes së problemeve me fjalë para dhe pas përdorimit të strategjive, si dhe pyetësori për të parë ndikimin e përdorimit të teknikave mësimore në motivimin e nxënësve për zgjidhjen e problemeve me fjalë.

Fjalët kyçe : Matematikë, vlerësim, formativ, metagonicioni, probleme me fjalë, arritje.

**Tema: Roli i pajisjeve teknologjike multimediale në arsim në shkollën e mesëm të ulët**

**Kandidati: Bekim Rama**

**Komisioni:**

1. **Prof.Ass.Dr. Florent Bunjaku – mentor**
2. **Prof.Asoc.Dr.Kyvete Shatri – kryetare**
3. **Prof.Ass.Dr.Sylejman Berisha – anëtar**

**Abstrakti**

Roli i pajisjeve teknologjike multimediale në arsim është një temë e rëndësishme dhe shumë aktuale, veçanërisht në shkollën e mesme të ulët.

 Teknologjia multimediale, duke përfshirë pajisje të tilla si kompjuterë, tableta, projektorë dhe aplikacione edukative, ka transformuar mënyrën se si mësimi dhe proceset e të nxënit zhvillohen. Në këtë kuadër, përdorimi i këtyre pajisjeve i mundëson mësimdhënësve të krijojnë mjedise mësimorë më tërheqëse dhe interaktive, të cilat motivojnë nxënësit dhe rrisin angazhimin e tyre. Pavarësisht kësaj, përdorimi i teknologjisë kërkon trajnime të vazhdueshme për mësimdhënës dhe mund të hasë në sfida teknike dhe infrastrukturale.

Qëllimi i këtij studimi është të shqyrtojë rolin e pajisjeve teknologjike multimediale në arsim duke u fokusuar në përdorimin e tyre në shkollat e mesme të ulëta. Ky studim synon të vlerësojë ndikimin e teknologjisë në përmirësimin e procesit mësimor, duke shqyrtuar si ndihmojnë këto pajisje në rritjen e angazhimit të nxënësve, përmirësimin e rezultateve akademike dhe zhvillimin e aftësive të nxënësve në fusha të ndryshme. Po ashtu, po analizohen sfidat që lidhen me integrimin e teknologjisë në mësimdhënie, duke përfshirë aspekte teknike dhe mësimore. Ky punim synon të shqyrtojë ndikimin e pajisjeve teknologjike multimediale në përmirësimin e procesit mësimor në shkollat e mesme të ulëta, si dhe mundësitë dhe vështirësitë që shfaqen gjatë implementimit të tyre. Ky studim përdorë një metodologji të përzier, duke kombinuar qasjen primare dhe sekondare. Janë mbledhur të dhëna përmes pyetësorëve të shpërndarë tek mësuesit dhe nxënësit e shkollave të mesme të ulëta.

 Pyetësorët janë përqendruar në përdorimin e pajisjeve multimediale në mësim, perceptimin e ndikimit të tyre në procesin e të nxënit dhe sfidat me të cilat përballen.Pjesa tjetër e kërkimit është bazuar në literaturën ekzistuese që trajton përdorimin e teknologjisë në arsimin e shkollave të mesme të ulëta. Kjo do të përfshijë studime dhe raporte të mëparshme që analizojnë ndikimin e teknologjisë në arsim dhe praktikat më të mira të implementimit të saj.Kjo qasje ka mundësuar një analizë të thelluar dhe gjithëpërfshirëse të përdorimit të pajisjeve multimediale dhe do të ndihmojë në identifikimin e mënyrave të përmirësimit të përdorimit të teknologjisë në shkollat e mesme të ulët.

**Fjalët kyçe: Paisje multimediale, platformat, aplikacionet interaktive, mësimi elektronik**

***Kandidatja: Kaltrina Krasniqi***

**TEMA:Identifikimi i sukseseve dhe sfidave të mësimit online për lëndën e kimisë në shkollat e mesme të ulëta përgjatë pandemisë COVID-19.**

**Komisioni:**

**Prof. Asoc.Dr. Arlinda Damoni – mentore**

**Prof. Asoc. Dr. Fatlume Berisha – kryetare**

**Prof. Ass. Dr. Jehona Ferizi – Miftari - anëtare**

**Abstrakti**

Pandemia COVID-19 në Kosovë ka ndryshuar dukshëm arsimin në nivel fillor, si në aspektin e mësimdhënies ashtu edhe në atë të mësimnxënies. Një nga arsyet e këtij hulumtimi ka qenë që të kuptoj cilat ishin sukseset dhe sfidat kryesore gjatë zbatimit të plotë të mësimit online në lëndën e kimisë në shkollat e mesme të ulëta të komunës së Lipjanit, përgjatë pandemisë COVID-19, bazuar në përgjigjjet e mësimdhënësve dhe nxënësve në pyetësorët e përpiluar. Përveç përshkrimit të ndikimeve të mësimit online të kimisë tek mësuesit, nxënësit, eksperimentet e kimisë, vlerësimet e nxënësve, puna jonë kërkon të sigurojë edhe njohuri se si mësuesit dhe nxënësit i kanëpërballuar sfidat në këtë kohë të vështirë. Pyetësori vë në pah sfidat e përbashkëta për mësimdhënësit e kimisë dhe nxënësit që lindin nga mungesa e ndërveprimit face to face në mësimet online. Hulumtimi eshte udhehequr nga pyetjet hulumtuese: Cilat janë sfidat nëpër të cilat kanë kaluar mësimdhënësit e kimise dhe nxënësit gjatë mësimit online në kohën e pandemisë?A mund të konsiderohet mësimi online si zëvendësim i plotë apo i pjesshëm i mësimit tradicional? A ka pasur paisje teknologjike të mjaftueshme për ta mbështetur mësimimdhënen dhe mësimnxënien e kimisë online? Instrument i përdorur për hulumtim kanë qenë dy pyetësor, njëri për mësimdhënës e tjetri për nxënës.. Hulumtimi është realizuar në shkollat e mesme të ulëta të komunës së Lipjanit, në ato urbane dhe ato rurale,duke përfshirë klasat e VII, VIII dhe IX. Rezultatet e hulumtimit kanë identifikuar sfidat e mësimdhënësve gjatë mësimdhënies online për lëndën e kimisë, të cilat do të shërbejnë si referencë për të reflektuar dhe përmirësuar praktikat gjatë mësimit online.

Fjalet kyçe: Mësimi në distancë,kimi, mësimdhënia, mësimnxënia, sukseset, sfidat.

**Tema: Efekti i përdorimit të metodës së diskutimit në mësimdhënien e biologjisë për klasët e shtata**

**Kandidatja: Gresa Gjakja**

**Komisoni: 1.Prof.Asoc.Dr. Ruzhdi Kuqi - Mentor**

**2.Prof.Asoc.Dr. Zeqir Veselaj - Kryetar**

**3.Prof.Asoc.Dr. Jehona Ferizi Miftari - Anëtare**

**Abstrakt**

Përmbledhje Biologjia është një lëndë që kërkon një qasje të thellë dhe interaktive për të kuptuar proceset komplekse dhe për të zgjidhur problematikat specifike të saj. Në këtë kontekst, përdorimi i metodave si diskutimi nëpërmjet formës së punës në çift, ofrojnë një platformë për nxënësit për të shkëmbyer ide, për të analizuar informacionin dhe për të zgjidhur sfidat biologjike në një mjedis bashkëpunues dhe inkurajues. Qëllimi kryesor i këtij punimi është të analizojmë se cili është efekti i përdorimit të metodës së diskutimit nëpërmjet formës së punës në çift në mësimdhënien e biologjisë për klasët e shtata. Hipoteza kryesore e këtij punimi është se metoda e diskutimit nëpërmjet formës së punës në çift në mësimdhënien e biologjisë ndikon në mënyrë pozitive në përvetësimin e temës mësimore. Nën hipoteza është se me anë të metodës së diskutimit nëpërmjet formës së punës në çift në mësimdhënien e biologjisë arrihen rezultate të larta në përvetësimin e temës mësimore. Në këtë punim kemi përdorur metodën e përzier. Dizajni që kemi përdorur është kuazieksperimental. Mostër e këtij hulumtimi kanë qenë nxënësit e dy shkollave të komunës së Prishtinës, SHFMU “Ismail Qemajli” si dhe SHFMU “7 Marsi” ku respodentë kanë qenë nxënësit e klasës së VII përkatësisht 72 nxënës që janë ndarë nga 36 nxënës në klasë . Kemi përdorur para-testin dhe pas-testin për këta nxënës si dhe një test për kujtesë afatëgjatë pas një muaji. Nga ky hulumtim kemi arritur në konkludim se përdorimi i metodës së diskutimit nëpërmjet formës së punës në çift në mësimdhënien e biologjisë ndikon në mënyrë pozitive në përvetësimin e njësisë mësimore. Fjalët kyqe: Formë e punës, metodë, mësimdhënës, nxënës, ndikim, vlerësim

**Tema:Ndikimi i punës praktike në realizimin e rezultateve të të nxënit në lëndën e biologjisë**

**Kandidatja**: **Dëshira Borovci**

**Komisioni:**

**Prof. asoc. dr. Ruzhdi Kuqi- kryetar**

**Prof. asoc. Dr. Zeqir Veselaj- mentor**

**Prof. dr. Naser Zabeli- anëtar**

**Abstrakt**

Ky studim trajton efektivitetin e metodës së punës praktike në përmirësimin e rezultateve të të nxënit në biologji, duke u fokusuar në njësinë mësimore "Sistemi i organeve të frymë këmbimit". Hulumtimi u realizua në shkollën fillore të ciklit të mesëm të ulët "Faik Konica" në komunën e Prishtinës, përmes një dizajni kuazi-eksperimental. Në studim u përfshinë dy grupe nxënësish të klasës së VII-të, me një total prej 56 nxënësish të ndarë në mënyrë të barabartë: grupi eksperimental (klasa 7/1-28 nxënës) dhe grupi kontroll (klasa 7/5-28 nxënës). Të dyja klasat kishin nivel të njëjtë kurrikular dhe u përdorën për të krahasuar ndikimin e punës praktike me metodat tradicionale të mësimdhënies. Grupi eksperimental realizoi një aktivitet praktik, gjatë të cilit ndërtuan një model funksional të kafazit të kraharorit, duke përdorur mjete rrethanore dhe materiale të riciklueshme. Ky model u përdor për të demonstruar në mënyrë konkrete funksionin e diafragmës dhe proceset fiziologjike të frymëmarrjes. Nga ana tjetër, grupi kontroll u ekspozua ndaj të njëjtës përmbajtje, por me metoda tradicionale mësimore, të kufizuara në ligjëratë dhe diskutim teorik. Instrumentet e përdorura në këtë hulumtim përfshinë testet para dhe pas ndërhyrjes, të cilat u analizuan duke përdorur metodën statistikore SPSS. Për vlerësimin e ndryshimeve në të nxënit u llogaritën mesatarja, devijimi standard (DS), mediana dhe moda. Gjithashtu, për të krahasuar ndryshimet statistikisht domethënëse midis grupeve u aplikua analiza ANOVA. Rezultatet treguan se grupi eksperimental shfaqi një përmirësim të ndjeshëm në përvetësimin e njohurive, aftësitë praktike dhe të menduarit kritik, krahasuar me grupin kontroll. Po ashtu, aktivitetet praktike ndikuan pozitivisht në rritjen e motivimit dhe angazhimit të nxënësve në procesin mësimor. Ky studim thekson rëndësinë e integrimit të punës praktike në mësimdhënie dhe sugjeron se kjo metodë përmirëson jo vetëm rezultatet akademike, por edhe aftësitë konceptuale dhe analitike të nxënësve. Si përfundim, rekomandohet fuqishëm përfshirja e aktiviteteve praktike në kurrikulën shkollore për të nxitur një të nxënë më efektiv dhe afatgjatë. Fjalë kyçe: biologji, punë praktike, mësimdhënie aktive, aftësi kritike, rezultate të të nxënit

**Tema : Motivimi i nxënësve për orientim në gjimnaze**

**Kandidatja: Eremira Bislimi**

**Komisioni**

**1. Prof. Asoc .Kastriot Buza, kryetar.**

 **2.Prof. Ass.Dr. Sylejman Berisha– Mentor**

 **3. Prof. Ass.Krenare Nuci, anetare**

**Abstrakti**

Ky studim shqyrton motivimin e nxënësve për të ndjekur shkollimin e mesëm në shkollën e gjimnazit dhe se sa i posedojnë ata aftësitë dhe shkathtësitë e nevojshme për të ndjekur shkollimin e mesëm në shkollën e gjimnazit.

Metoda kuantitative është shfrytëzuar për të nxjerrë një pasqyrë sa më reale dhe më gjithëpërfshirëse sipas këndvështrimeve të vetë nxënësve të shkollave të mesme.

Pjesëmarrës në këtë studim ishin 120 nxënës nga shkollat e Gjimnazit shoqëror – gjuhësor “Dr Shaban Hashani” Ferizaj dhe gjimnazit “Kongresi i Manastirit“ Firajë – Shtërpcë.

Pyetjet e hulumtimit janë: *Sa janë të motivuar nxënësit për të ndjekur shkollimin e mesëm – gjimnazet? dhe A disponojnë nxënësit shkathtësi adekuate paraprake për drejtime në gjimnaze?*

Hipotezat e hulumtimit janë:

*H1: Nxënësit janë dukshëm të motivuar për ndjekjen e shkollimit të mesëm – gjimnaze.*

*H2: Shumica e nxënësve disponojnë shkathtësi adekuate paraprake për drejtime në gjimnaze.*

Si instrument për mbledhjen e të dhënave është shfrytëzuar pyetësori i gjysmëstrukturuar. Analiza e të dhënave sasiore do të realizohet përmes programit SPSS.

Rezultatet e studimit tregojnë se nxënësit janë të motivuar për ndjekjen e shkollimit të mesëm në shkollën e gjimnazit, çka do të thotë se hipoteza H1 është vërtetuar dhe po ashtu rezultatet tregojnë se nxënësit posedojnë aftësitë dhe shkathtësitë e duhura paraprake për drejtime në gjimnaz, dhe rrjedhimisht edhe hipoteza H2 është vërtetuar. Pra, rezultatet e këtij studimi mbështësin fuqishëm dy hipotezat e këtij studimi.

Rezultatet e këtij studimi ndihmojnë në identifikimin e nivelit të motivimit të nxënësve për të ndjekur shkollimin e mesëm në gjimnaze dhe ofron rekomandime për përmirësim në orientimin profesional në kuadër të shkollës.

Fjalët kyçe: ***faktorë, gjimnaze, motivim, nxënës.***

**Tema: Përceptimimbi efektivitetin e eksperimenteve virtuale në përvetësimin e lëndës së Biologjisë tek nxënësit e klasës së dhjetë**

**Kandidatja: Nesrime Kalisi**

**Komisioni:**

1. **Prof.asoc. Dr. RuzhdiKuqi – Kryetar,**
2. **Prof.ass. Dr. ZenelKrasniqi – Mentor,**
3. **Prof.ass. Dr. JehonaFeriziMiftari – anetare**

Abstrakt

Ky hulumtim ka për qëllim të vlerësojë ndikimin e eksperimenteve të simuluara virtuale (ESV) në përvetësimin e njohurive të lëndës së Biologjisë dhe angazhimin e nxënësve të klasës së dhjetë. Objektivi kryesor është krahasimi i efektivitetit të metodës së mësimdhënies me ESV kundrejt metodave tradicionale, për të vlerësuar se si përdorimi i teknologjisë ndikon në motivimin, angazhimin dhe performancën akademike të nxënësve.

Hulumtimi ndjek një qasje të kombinuar metodologjike që integron metodat sasiore. Pjesëmarrës janë 40 nxënës të klasës së dhjetë nga dy shkolla të mesme të larta (20 nxënës nga shkolla "Dardania" dhe 20 nxënës nga shkolla "Skënderbeu"), si dhe 3 mësimdhënës të biologjisë, të cilët janë intervistuar për të ofruar një perspektivë të thelluar mbi përdorimin e ESV-ve.

Pjesa sasiore e studimit përfshin pyetësorë për nxënësit për të vlerësuar angazhimin dhe motivimin e tyre.

Rezultatet sugjerojnë se ESV-të kanë përmirësuar të kuptuarit dhe angazhimin e nxënësve, me një përfitim më të madh të vërejtur në shkollën "Dardania", ku nxënësit kanë pasur mundësi të përdorin teknologji më të avancuar.

Ky hulumtim ofron rekomandime për përmirësimin e integrimit të teknologjisë në mësimdhënie dhe zhvillimin e kapaciteteve të mësimdhënësve për përdorimin e metodave eksperimentale në shkencat natyrore.

***Fjalët kyçe:*** biologji, mësimdhënie, eksperiment, virtual, simuluar, ndikim.